……………………………………

…………………………………… 2022 г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО****Д-Р ИВАН ИВАНОВ** | **ОДОБРИЛ,****МИНИСТЪР НА ЗЕМЕДЕЛИЕТО:** **Д-Р ИВАН ИВАНОВ**  |

**Д О К Л А Д**

от д-р Момчил Неков – заместник-министър на земеделието

**Относно:** Проект на Наредба за изменение и допълнение на Наредба № 5 от 2015 г. за прилагане на мярка 12 „Плащания по Натура 2000 и Рамковата директива за водите“ от Програмата за развитие на селските райони за периода 2014 – 2020 г.

**УВАЖАЕМИ ГОСПОДИН МИНИСТЪР,**

На основание чл. 9а, т. 2 от Закона за подпомагане на земеделските производители, внасям за одобряване проект на Наредба за изменение и допълнение на Наредба № 5 от 2015 г. за прилагане на мярка 12 „Плащания по Натура 2000 и Рамковата директива за водите“ от Програмата за развитие на селските райони за периода 2014 – 2020 г. (НИД на Наредба № 5 от 2015 г.).

**Причини, които налагат приемането на акта**

С предлаганите изменения и допълнения с проекта на НИД на Наредба № 5 от 2015 г. се цели да се уеднакви нормативната уредба на национално ниво, като се съобразят промените, настъпили в националното законодателство, и да се създаде по-голяма яснота относно прилагането на мярка 12 „Плащания по Натура 2000 и Рамковата директива за водите“.

Наредба № 5 от 2015 г. за прилагане на мярка 12 „Плащания по Натура 2000 и Рамковата директива за водите“ от Програмата за развитие на селските райони за периода 2014 – 2020 г. (обн., ДВ, бр. 16 от 2015 г. ) (Наредба № 5 от 2015 г.) урежда подкрепата, която се отпуска годишно за хектар земеделска площ, за да компенсира земеделските стопани за допълнителните разходи и пропуснатите доходи, произтичащи от неблагоприятните условия във въпросните райони, свързани с изпълнението на Директива 92/43/ЕИО на Съвета от 21 май 1992 година за опазване на естествените местообитания и на дивата флора и фауна (OB L, 206 от 22 юли 1992 г.) (Директива 92/43/ЕИО) и Директива 2009/147/ЕО на Европейския парламент и на Съвета от 30 ноември 2009 година относно опазването на дивите птици (OB L 20 от 26 януари 2010 г.) (Директива 2009/147/ЕО), транспонирани със Закона за биологичното разнообразие. Министърът на околната среда и водите със заповед обявява защитените зони по цитираните директиви. Същите се обнародват в „Държавен вестник“. До 2014 г. са обявени 119 защитени зони по Директива 2009/147/ЕО, като през следващите години е планувано да се обявяват още защитени зони. При издаването на Наредба № 5 от 2015 г. са съобразени всички публикувани и обнародвани до момента заповеди на министъра на околната среда и водите. През 2021 г. са публикувани и обнародвани 149 заповеди за обявяване на защитени зони по Директива 92/43/ЕИО. С тези заповеди се въвеждат редица забрани при извършването на селскостопанска дейност, като е разширен обхватът на областите, където се прилагат. Изцяло нова забрана е въведена с новите заповеди на министъра на околната среда и водите. Това е забраната за употреба на изкуствени торове и химически средства за растителна защита. Тази забрана е включена на съответното систематично място и в чл. 7 от Наредба № 5 от 2015 г. Така общо забраните, за спазването на които се предвижда, земеделските стопани да получат подкрепа, се увеличават. В тази връзка чл. 7 е прецизиран, като е уточнено, че новата забрана се прилага в постоянните пасища, в обработваемите земи и за трайните насаждения.

Както и до този момент, се предоставя помощ за пропуснати приходи, допълнителни разходи и спестени разходи. При пропуснатите приходи се включват пропуснатите приходи, които са в резултат на по-ниските добиви на продукция от земеделски култури на хектар поради спазване на забраните за използване на минерални торове и препарати за растителна защита.

С оглед изложеното се предвижда нов размер на компенсаторните плащания, които са оформени като ново приложение. Същите ще се предоставят по заявления за подпомагане, подадени през 2022 г. По такъв начин ще се постигне целта на мярката, а именно обезщетяване на земеделски стопани, които изпълняват селскостопанска дейност като търпят загуби от забрани в защитени зони, обявени със заповеди на министъра на околната среда и водите. По отношение на всички плащания по подадени заявления за подпомагане през 2022 г., ще се прилага новосъздаденото приложение № 1б към чл. 7, ал. 4. В това приложение са добавени компенсаторните плащания за забрани в защитени зони, предвидени в обявените заповеди от министъра на околната среда и водите през 2021 г. Разделението на отделни приложения е с оглед яснота на нормативната уредба. Изрично с § 5 от преходните и заключителните разпоредби е подчертано, че размерът на компенсаторните плащания на заявления за подпомагане, подадени през 2022 г. се определя съгласно приложение № 1б.

Разпоредбите на чл. 30 от Регламент (ЕС) № 1305/2013 предвиждат, че при изчисляване на плащанията, свързани с подпомагането, държавите членки приспадат сумата, необходима за изключване на двойно финансиране на практиките, посочени в чл. 43 от Регламент (ЕС) № 1307/2013 на Европейския парламент и на Съвета от 17 декември 2013 година за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (ОВ L 347 от 20 декември 2013 г.) (Регламент (ЕС) № 1307/2013). Тази разпоредба е взета предвид при изчисляване на размерът на компесаторните плащания.

В проекта на наредба е направена и правно-техническа редакция във връзка с Решение за приемане на структура на Министерския съвет на Република България (обн., ДВ, бр. 106 от 2021 г.; изм., бр. 110 от 2021 г.), прието от Народното събрание. Съгласно т. 3 от цитираното решение Министерството на земеделието, храните и горите се преобразува в Министерство на земеделието. В тази връзка са направени и съответните изменения в чл. 1, ал. 3 и чл. 4, т. 3.

**Цели**

С предложените промени в нормативната уредба се цели да се отговори на предизвикателствата, възникнали в процеса на прилагането на Програмата за развитие на селските райони за периода 2014 – 2020 г., ограниченията за земеделските стопани, вследствие издаването и обнародването на нови заповеди за защитени зони в изпълнение на европейски изисквания, задълженията за изключване на двойното финансиране, както и ефективно управление на финансови средства по мерките.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието. Финансовите средства ще бъдат предвидени в сметката за средствата от Европейския съюз на Държавен фонд „Земеделие“ – Разплащателна агенция.

**Очаквани резултати от прилагането на акта**

С проекта на НИД на Наредба № 5 от 2015 г. се очаква да се постигнат целите от издаването на акта и ще се осигури по-пълно прилагане на Програмата за развитие на селските райони за периода 2014 – 2020 г. С проекта на наредба ще бъде осигурена по-голяма публичност и информираност. Земеделските стопани могат да получат адекватни компенсации за спазване на ограниченията и забраните, въведени с новите заповеди на министъра на околната среда и водите. Ще се изпълни задължението за избягване на двойното финансиране, произтичащо от европейските изисквания. По такъв начин ще се съобрази националното и европейското законодателство в областта на селското стопанство.

**Анализ за съответствие с правото на Европейския съюз**

Мярка 12 „Плащания по Натура 2000 и Рамковата директива за водите“ е регламентирана на ниво право на Европейския съюз, а именно в чл. 30 от Регламент (ЕС) № 1305/2013. В тази разпоредба е предвидено, че помощта за земеделски стопани във връзка с Директива 2009/147/ЕО и Директива 92/43/ЕИО се отпуска само по отношение на неблагоприятни условия, произтичащи от изискванията, които надхвърлят условията за добро земеделско и екологично състояние. Неблагоприятните условия са в заповедите и произтичащите от тях забрани за обявяване на защитените зони, които се определят от министъра на околната среда и водите. С оглед съобразяването на новите заповеди и произтичащите от тях забрани са съответните изменения в Наредба № 5 от 2015 г.

Не е изготвена таблица на съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (обн., ДВ, бр. 35 от 2007 г.), тъй като с проекта на наредба не се транспонира нормативен акт на институция на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за провеждане на обществена консултация на интернет страницата на Министерството на земеделието и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 9а, т. 2 от Закона за подпомагане на земеделските производители предлагам да издадете предложения проект на Наредба за изменение и допълнение на Наредба № 5 от 2015 г. за прилагане на мярка 12 „Плащания по Натура 2000 и Рамковата директива за водите“ от Програмата за развитие на селските райони за периода 2014 – 2020 г.

|  |  |
| --- | --- |
| **Приложение:**  | 1. Проект на Наредба за изменение и допълнение на Наредба № 5 от 2015 г. за прилагане на мярка 12 „Плащания по Натура 2000 и Рамковата директива за водите“ от Програмата за развитие на селските райони за периода 2014 – 2020 г.
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от проведената обществена консултация;
5. Постъпили предложения и становища от проведената обществена консултация.
 |

С уважение,

**Д-Р МОМЧИЛ НЕКОВ**

*Заместник-министър на земеделието*